

**Hrvatska akademska i istraživačka mreža - CARNet**

**CDA0018**

**Odluka o minimalnim tehničkim uvjetima za postavljanje telekomunikacijske opreme i spajanje na CARNet mrežu**

|  |  |
| --- | --- |
| **Kategorija: ODLUKA****Trajanje: do opoziva****Verzija: 7.0 (04.11.2013.)** | **Klasa: 300-100/13/71****Ur. broj: I16742-650-57-13-70****Datum nastanka: 01.03.2006.** |
| **URL:** **ftp://ftp.carnet.hr/pub/CARNet/docs/rules/CDA0018.pdf** |

Prije spajanja u CARNet mrežu ustanove koje su po važećoj Odluci Ministarstva znanosti, obrazovanja i sporta klasificirane kao:

**1. Ustanove iz kategorije 2.1.1, 2.1.2. i 2.1.3, dužne su osigurati sljedeće tehničke uvjete:**

1. Prostoriju za smještaj komunikacijske opreme
	* 1. Pristup prostoriji i opremi treba biti kontroliran, te mora biti osiguran pristup CARNetovim djelatnicima kao i djelatnicima tvrtki telekom operatora s kojima CARNet surađuje (uz prethodnu najavu i dogovor).
		2. Ustanova je dužna osigurati ormar za smještaj CARNetove i operatorove telekomunikacijske opreme, s ograničenim pristupom, minimalno 3 unita (U) slobodnog prostora, 19“ razmaka između vodilica i dubine najmanje 35 cm.
		3. Komunikacijski ormar mora imati dovoljno slobodnog prostora tako da se vrata mogu neometano otvarati.

NAPOMENA: Ustanova je dužna osigurati i instalirati komunikacijski ormar PRIJE nego operator napravi svjetlovodni privod budući da se taj privod smješta u sam komunikacijski ormar, a zatim se smješta i CARNetova aktivna mrežna oprema.

* 1. Napajanje električnom energijom
		1. Potrebno je osigurati najmanje dva priključna mjesta mrežnog napajanja za napon 220 V u komunikacijskom ormaru.
		2. Poželjno je osigurati neprekidno napajanje (UPS).
	2. Lokalnu telekomunikacijsku instalaciju (LAN ustanove)
		1. Za spoj korisnika računalne opreme ustanove na CARNet mrežu, ustanova mora izgraditi lokalnu mrežu (LAN - Local Area Network) te ju povezati na CARNetovu aktivnu mrežnu opremu.
		2. Izgradnja i održavanje lokalne mreže ustanove članice je u isključivoj nadležnosti same članice, a nikako CARNeta.
	3. Temperaturu i vlagu
		1. U prostoriji treba osigurati stabilnu temperaturu između 15 i 27 stupnjeva Celzijusa.
		2. Vlaga u prostoriji mora biti između 45% i 55 %.

NAPOMENA:

Ukoliko se u istoj zgradi nalaze dvije ili više ustanova CARNet članica, radi optimizacije troškova CARNet do objekta dovodi jedan svjetlovodni kabel koji služi za povezivanje svih članica koje se nalaze u tom objektu. To se radi na način da se CARNetova aktivna mrežna oprema i svjetlovodni privod smjeste u jednu od ustanova (najčešće u ustanovu koja je nositelj objekta). Ostale ustanove u objektu, ukoliko žele biti povezane u CARNet mrežu, moraju osigurati mrežnu povezanost od svoje aktivne mrežne opreme do CARNetove. To se može relizirati UTP kabelom (ukoliko je udaljenost između aktivnog mrežnog uređaja ustanove i CARNetovog manja od 100m ili svjetlovodnim kabelom ukoliko je udaljenost veća od 100m). U ovom slučaju CARNet osigurava mrežnu aktivnu opremu samo ustanovi kod koje je i svjetlovodni privod dok ostale ustanove za povezivanje koriste svoju opremu. Na CARNetovom preklopniku se zatim podesi jedno sučelje i zasebni adresni prostor za potrebe ustanove koja će se priključiti na to sučelje. U slučaju da se udaljena ustanova spaja na CARNetov preklopnik putem svjetlovodnog kabela, CARNet osigurava priključak na svojoj opremi. Prije izgradnje i uspostave lokalnog spoja, poželjno je da se ustanova za dogovor javi CARNetu na adresu: mreza@carnet.hr.

Kada ustanova osigura navedene uvjete potrebno je dopisom ili e-mailom o tome obavijestiti CARNet. Za eventualne dodatne informacije ustanova se može obratiti pismom, telefaxom ili e-mailom na adresu:

HRVATSKA AKADEMSKA I ISTRAŽIVAČKA MREŽA CARNet

10000 Zagreb

J. Marohnića 5

e-mail: helpdesk@CARNet.hr

fax: +385 1 666 1 630

 tel: 0800 227 638

**2. Završne odredbe**

Stupanjem na snagu ove verzije dokumenta, prestaje vrijediti Verzija 6.0, Klasa: 300-100/13/71, Ur. br: I14973-650-109-13-28 .